**Likumprojekta “Grozījumi Karatiesu likumā”** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Karatiesu likumā” (turpmāk – likumprojekts) mērķis ir nodrošināt korespondējošus grozījumus atbilstoši Aizsardzības ministrijas 2019. gada 18. jūlijā izsludinātajam likumprojektam “Grozījumi likumā “Par ārkārtējo situāciju un izņēmuma stāvokli””, kā arī atrunāt karatiesu tiesneša statusu, atbildību un garantijas, tiesnešu saraksta izveidi un aktualizēšanu, kā arī noteikt izņēmuma piekritību gadījumos, kad lietas materiāli satur valsts noslēpuma objektu.Likumprojekts daļā par karatiesas darbības uzsākšanu stāsies spēkā vienlaikus ar likumprojektu “Grozījumiem likumā “Par ārkārtējo situāciju un izņēmuma stāvokli””. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018. gada 18. decembra sēdes protokollēmuma Nr. 60; 107. § “Informatīvais ziņojums par Karatiesu likuma izpildes nodrošināšanu” (TA-2553-DV) 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Ne visos gadījumos, kad kādā valsts daļā ir izsludināts izņēmuma stāvoklis, objektīvi nepieciešama karatiesu darbības uzsākšana. Ievērojot minēto, Aizsardzības ministrija 2019. gada 18. jūlijā Valsts sekretāru sanāksmē izsludināja likumprojektu “Grozījumi likumā “Par ārkārtējo situāciju un izņēmuma stāvokli””. Likumprojekts paredz papildināt likuma 17. panta pirmo daļu ar 25. punktu, kas noteic to, ka, izsludinot izņēmuma stāvokli valstī vai tās daļā, Ministru kabinets vienlaikus lemj par karatiesu darbības uzsākšanas nepieciešamību. Ievērojot minēto, atbilstoši korespondējošam grozījumam tiek paredzēts, ka, ja valstī normatīvajos aktos noteiktajā kārtībā ir pasludināts karš vai Ministru kabinets, izsludinot izņēmuma stāvokli, ir lēmis par karatiesu darbības uzsākšanu, tieslietu ministrs nekavējoties izdod rīkojumu, ar kuru izveido karatiesu sastāvu.Ņemot vērā to, ka Karatiesu likums neregulē karatiesas tiesneša statusu, atbildību, garantijas, ar likumprojektu tiek nostiprināts, ka uz karatiesu un karatiesas tiesnešiem attiecināmas vispārējās likumā “Par tiesu varu” noteiktās garantijas.[2] Saskaņā ar Robežsardzes likuma 13.panta 2.punktu Valsts robežsardzes uzdevums ir sadarbībā ar Nacionālajiem bruņotajiem spēkiem novērst un atvairīt bruņotus iebrukumus Latvijas teritorijā. Izņēmuma stāvokļa gadījumā robežsargu var iekļaut Nacionālo bruņoto spēku sastāvā. Pie minētiem apstākļiem izņēmuma stāvokļa gadījumā robežsargi pildīs līdzīgus pienākumus kā karavīri, piedaloties bruņota konflikta noregulēšanā (sk. salīdz. 1949. gada 12. augusta Ženēvas konvencija par attieksmi pret karagūstekņiem) un ir pielīdzināmi karavīriem. Tādejādi ar likumprojektu tiek konkretizēts subjektu loks, uz kuriem attiecināms Karatiesu likums, paredzot, ka tas attiecas uz personām, kas iekļautas Nacionālo bruņoto spēku sastāvā. Vienlaikus ar likumprojektu tiek nošķirta izmeklēšanas kompetence attiecībā uz noziedzīgiem nodarījumiem militārajā dienestā no noziegumiem pret valsti, attiecīgi nošķirot arī izmeklēšanas iestāžu kompetenci – likumprojekta 5.priekšlikums.[3] Ņemot vērā to, ka līdz šim brīdim Karatiesu likumā nebija noteikts, vai karatiesā nepieciešams izmeklēšanas tiesnesis, ar likumprojektu tiek precizēts, ka karatiesā ir nepieciešams izmeklēšanas tiesnesis, kuru norīko attiecīgās vispārējās jurisdikcijas tiesas priekšsēdētājs. Ņemot vērā to, ka karatiesas kompetencē var nonākt lietas, kas satur valsts noslēpuma objektu, tāpēc tiek noteikta izņēmuma piekritība minētajām lietām.[4] Ņemto vērā to, ka līdz šim brīdim nebija atrunāts, cik bieži ir aktualizējams karatiesu tiesnešu reģistrs, likumprojekts noteic, ka karatiesas tiesnešu saraksts aktualizējams reizi divos gados, vienlaikus nosakot, ka tiesnesis, piekrītot savai iekļaušanai karatiesu tiesnešu sarakstā, piekrīt pildīt karatiesas tiesneša pienākumus karatiesu darbības uzsākšanas gadījumā. Likumprojektā paredzēta iespēja tiesnesim atteikties pildīt karatiesas tiesneša pienākumus, iesniedzot lūgumu par viņa svītrošanu no karatiesas tiesnešu reģistra.[5] Karatiesu likuma IV nodaļā “Procesuālie jautājumi” jau pašreiz ir ietvertas normas, kas nosaka pirmstiesas kriminālprocesa īpatnības, kā arī krimināllietu iztiesāšanas īpatnības pirmās un otrās instances tiesā, proti, nodaļa satur kriminālprocesuālas normas izņēmuma stāvokļa un kara gadījumos, kas paredz īpašus izņēmumus no Kriminālprocesa likumā paredzētās vispārējās kriminālprocesuālās kārtības. Līdz ar to likumprojekts precizē terminoloģiju atbilstoši Kriminālprocesa likumā lietotajai terminoloģijai.[6] Lai netiktu pārkāpts procesa ekonomijas princips, likumprojekts noteic, ka karatiesa nodod attiecīgajai instancei tikai tās lietas, kurās tiesas izmeklēšana nav uzsākta.[7] Vienlaikus, lai nodrošinātu saistītā normatīvā regulējuma vienlaicīgu spēkā stāšanos, likumprojekts noteic, ka likumprojekts daļā par karatiesas darbības uzsākšanu stāsies spēkā vienlaikus ar likumprojektu “Grozījumiem likumā “Par ārkārtējo situāciju un izņēmuma stāvokli””. |
| 3. | Projekta izstrādē iesaistītās institūcijas un publiskas personas kapitālsabiedrības | Ar tieslietu ministra 2017. gada 17. oktobra rīkojumu Nr. 1-1/337 tika izveidota darba grupa vadlīniju izstrādei Karatiesu likuma izpildes nodrošināšanai. Darba grupas sastāvā bija iekļauti ne tikai tieslietu resora pārstāvji, bet arī tika pieaicināti citu institūciju eksperti. Darba grupā tika ietverti pārstāvji no Ģenerālprokuratūras, Ieslodzījuma vietu pārvaldes, Valsts probācijas dienesta, Tiesu administrācijas un Tieslietu ministrijas. Darba grupā tika iekļauti arī tiesu priekšsēdētāji un tiesneši no Rēzeknes tiesas, Rīgas rajona tiesas, Latgales apgabaltiesas un Rīgas apgabaltiesas, kā arī Latvijas Zvērinātu advokātu padomes – zvērināts advokāts. Uz darba grupas sēdēm tika pieaicināti eksperti no Aizsardzības ministrijas, Militārās policijas, Valsts policijas, Valsts robežsardzes, Drošības policijas un Satversmes aizsardzības biroja. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apmēra un intensitātes tiesību akts ietekmēs tās personas, kuras būs izdarījušas noziedzīgu nodarījumu izņēmuma stāvokļa vai kara laikā. |
| 2. | Tiesiskā regulējuma ietekme uz tautsaimniecību un administratīvo slogu | Ietekme nav nosakāma. |
| 3. | Administratīvo izmaksu monetārs novērtējums | Nav.. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |
| --- | --- |
|  | **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekta 2.panta pirmā daļa stāsies spēkā vienlaikus ar grozījumiem likumā “Par ārkārtējo situāciju un izņēmuma stāvokli, ko saskaņā ar Ministru kabineta 2018. gada 18. decembra sēdes protokollēmuma Nr. 60 107. § “Informatīvais ziņojums par Karatiesu likuma izpildes nodrošināšanu” (TA-2553-DV) 2. punktu izstrādā un virza apstiprināšanai Ministru kabinetā Aizsardzības ministrija. |
| 2. | Atbildīgā institūcija | Tieslietu ministrija, Aizsardzības ministrija |
| 3. |  Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Tieslietu ministrijas tīmekļvietnē: [www.tm.gov.lv](http://www.tm.gov.lv) . |
| 2. | Sabiedrības līdzdalība projekta izstrādē | Likumprojekts publicēts Tieslietu ministrijas mājaslapas sadaļā “Sabiedriskās un publiskās apspriešanas” 2019. gada 29.jūlijā: <https://www.tm.gov.lv/lv/cits/pazinojums-par-lidzdalibas-iespejam-likumprojekta-grozijumi-karatiesu-likuma-izstrades-procesa-lidz> . |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija, Ģenerālprokuratūra, Latvijas Zvērinātu advokātu padome, Ieslodzījuma vietu pārvalde, Drošības policija, Militārā policija, Probācijas dienests, karatiesu tiesnešu reģistrā iekļautie tiesneši. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Gaile, 67036775

Inese.Gaile@tm.gov.lv